太原鄭尚書遠寄新詩走筆酬贈因代書賀
作者：權德輿
朝代：唐

paragraphs: 曉開閶闔出絲言，共喜全才鎮北門。
職重油幢推上略，榮兼革履見深恩。
昔歲經過同二仲，登朝並命慙無用。
曲臺分季奉齋祠，直筆繫年陪侍從。
芬芳雞舌向南宮，伏奏丹墀跡又同。
公望數承黃紙詔，虛懷自號白雲翁。
戎裝躞蹀紛出祖，金印煌煌寵司武。
時看介士閱犀渠，每狎儒生冠章甫。
晉祠汾水古幷州，千騎雙旌居上頭。
新握兵符應感激，遠緘詩句更風流。
緇衣諸侯諒稱美，白衣尚書何可比。
只今麟閣待丹青，努力加餐報天子。